 1. Nos, Girarz, par la grâce de Dieu, evesques d’Ostun, façons savoir à touz cels qui verront ces présentes lettres, que li religieus hom l’abbés et li convenz de Fontenoy, de nostre dioceze, hont quitié à lor homes de lor ville de Fraine la mainmorte que il avoient en la dite ville, en tel manière que l’eschaoite de celui qui trespassera de cest siegle sanz hoir de son cors, sera es plus prochiens de son linaige, demorant en la dite ville de Fraine, se il n’avoit fait chose par quoi la dite eschaoite deust venir au diz religieus comme à justise, ou se il n’avoit en la ville de Fraine parenté, ou ne fust de mariage, la dite eschoite venroit es diz religieus, et en telle manière que li home ne les femes de la dite ville ne pourront marier des héritages que il hont ou auront en la dite ville ou ez finaiges de Fraine, ne des granges es dez religieus, que il lor hont bailliez ou bailleront aus ni lors enfans fors dessus l’iglise de Fontenoy, mais que en la dite ville.  2. Et se aucuns des homes ou des femes façoient autre seignorie, ou reclamoient autre seignor que Deu et l’iglise de Fontenoy, ils n’an porroient porter ne tenir moble ne héritage de desus les diz religieus, ne de leur pooir, dès lou jor que il les auroient defui et laissié en avant, hains seroient li héritaige au plus prochiens de son linaige demoranz en ladite ville de Fraine.  3. Et se aucuns des homes de la dite ville prenoit feme d’autre seignorie, et li diz hons trépassast de ceste siegle sanz hoir de son cors, et la dite feme san alast de la seignorie ez diz religieus, ele porra tenir son doaire, c’est à savoir la moitié des biens à son mari dès là ou ele sera, por la taille et la costume paiant es diz religieus en la dite ville, ainsinc comme se ele i estoit demoranz; et après son dèfenissement, les choses qu’ele tenroit por son doaire seront es plus prochiens dou linaige de son devant dit mari demoranz en la dite ville de Fraine; et se la feme ne définissoit sanz hoir de son cors, ceu qui seroit trovez de son mariage retorneroit la dom il seroit venuz, en moblez ou en deniers.  4. Et por cette quitance facent, sont tenu dès or en avant, cil de la dite ville de Fraine qui n’auront cheval, de chascun feu une personne soffisant, de aler un jor en fenoisons et en moissons, un jor chascun an, en la corvée es diz religieus, à la requeste de lor sergenz, là ou mestiers lor sera.  5. Et sont tenuz li home et les femes de la dite ville de Fraine de baillier es diz religieus toutes lor charrues hernoichies, garnies de bestes, es trois saisons chascun an, à la requeste dou commandement es diz religieus, un jor à chacun saison, en telle manière que la charrue qui n’auroit home an seguant, que li dit religieus seroient tenu dou metre et de soigner les boviers, ainsinc comme ils soignent celx qui sont en lor corves de lor ville de Saint Remi.  6. Et quand li dit religieus vodront venoinger, il auront lor ban de venoingier trois jorz en l’an, es que trois jorz cil de Fraine lor aideront à venoingier de chascun feu une personne souffisant, et de lor chevauz, et de lor charroi, et ne porront nul autre venoingier en ces trois jorz, mas que les diz religieus, es vignobles de la dite ville de Fraine, ne dou finaige, se n’estoit pas les diz religieus; et dès les trois jors en avant porront cil de Fraine venoinger sans contredit.  7. Ne les bestes es diz religieus ne les autrui ne doivent antrer ez vignes jusque tant que tous li costaux soient venoingiez, et les chievres ne doivent pasturer ne entrer jamais en vigne, ne en sauciz.  8. Et est à savoir que li home et les femes de la dite ville de Fraine remainnent taillauble aut et bas à la dite église de Fontenoy.  9. Et se li sergenz, que li dit religieus metront à Fraine por garder lor choses et celes de la dite ville yver et esté continuemant, prent en tans d’yver en vignes, en sauciz, en cloisons et en autres choses, aucuns qui domaige facent, cil qui sera pris paiera trois solz d’amande et randra lou domaige; desquels trois solz aura li diz sergenz douze deniers, et li deu solz seront es diz religieus. Et se aucuns i estoit pris de nuys, il paieroit sept solz et randroit lou domaige, et en auroit li diz sergenz douze deniers. 10. Et quant saison sera de metre les messiers por les biens garder, li messiers que li preudome de la dite ville metront, avec lou sergent ez diz religieus, fera lou sairemant, se ilz voient que il soit soffisanz, et il dui garderont tout en moissons ou en venoinges, et lou gayn que il feront, tant cum il seront compaignons en pargier et en autre choses, partiront de par moitié en bonne foi; laquel pargie monte à cinc deniers de la grosse beste, et des menues bestes que li sergent diront que il auront trovées en domaige, li dit religieux leveront la pargie à lor volenté et feront joir lou sergent avigniamant des dites prises, selon que il cuideront que raisons soit. Toutes les ques bestes ne doivent pargies se eles ne sont prises des sergenz jurés, ou si li preudons ne preuve, par lui ou par autre, que il les ha prises droitemant en son domaige; li quel sergent doivent estre creu, chascuns par son sairement, des prises que ils feront dez or en avant. 11. Et ont ancor doné li diz religieus es genz de la dite ville de Fraine, en communauté et en aasance de la dite ville, tout lor bois des Maux por lou forestaige de sex deniers paiant chacun an, lou jor de la Marcoinche de chascun fin de la dite ville, sauve l’amande du domaige et des prises qui seront faites ou dis bois, qui monte à cinc sols de la monoie corant en Burgoine, desques li dui solz seront esdiz religieus, et li dui solz à la ville, et li douze deniers ez sergenz, et sauve la grant justice et la grant amande que li dit religieus retenent en toutes les choses ci desus nommées et escrites, se eles i afferoient et cesseront les bestes des diz religieus d’antrer ou dit bois tant com les bestes de la dite ville se n’antreront. 12. Et la maisnie des diz religieux qui bestes y metroient, ou tens que la pasture seroit de garde, sera tenu de paier l’amande, ansinc comme li autre, et les controindriens de paier de lor luiers. Et por ceu que toutes ces choses dessus dites soient fermes et estables à touz jorz, avons nos fait metre notre seal en ces présentes lettres, à la requeste des parties. Ce fut fait en l’an de grâce mil deus cenz sexante et douze.